STATSEIDE ARGENTUM: Statseid selskap har milliarder i skatteparadiser

Offisielt kjemper Norge mot skatteparadiser. Samtidig har statlige Argentum i det stille kanalisert milliardbeløp via skatteparadiser.

- Uansett hvor høye eller lave kostnadene blir, så er det slik at til syvende og sist må vi forholde oss til kostnadsstrukturen i bransjen, sier administrerende direktør Joachim Høegh-Krohn i Argentum Fondsinvesteringer. Vis mer

Publisert: Oppdatert: 25. januar 2011 08:49 , Publisert: 25. januar 2011 07:20

BERGEN/OSLO (VG/E24)

VG og E24 kan i dag avsløre at det statlige investeringsselskapet Argentum har investert i 27 fond som ligger i skatteparadisene Jersey og Guernsey.

Se det intrikate selskapskartet nederst i artikkelen.

Det skaper rød-grønt rabalder.

- Det er helt ukjent for Stortinget at statlige fond som Argentum og oljefondet skal plassere penger via skatteparadiser. Jeg er veldig fortørnet over at slikt kan skje, og vil kreve at vi finner hvem som er ansvarlig og hvem som har gitt klarsignal til en slik praksis, sier Sps finanspolitiske talsmann Per Olaf Lundteigen.

Ikke kjent

Argentums investeringspraksis blir ikke kjent verken på egne nettsteder eller i regnskaper og årsrapporter. I regnskapene opereres det konsekvent med forretningsadresser i Norge og Norden.

Fra hovedkontoret i Bergen forvalter toppsjef Joachim Høegh-Krohn om lag seks og en halv milliarder kroner, og staten har alene pløyd inn 4,6 milliarder kroner siden starten i 2001.

Pengene skal hjelpe nye, norske bedrifter, og staten krever høy avkastning. Derfor har også Argentum plassert milliardbeløp i fond som er plassert i de svært skattevennlige landene Jersey og Guernsey.

Og via skatteparadisene har staten blitt storeier i bedrifter som treningskjeden Elixia, barnehageselskapet Espira og utallige norske og internasjonale selskaper.

27 av 46 investeringer

VG og E24 har gått gjennom alle investeringene til Argentum, og gjennomgangen viser at selskapet har investert i 12 fond som ligger på Jersey. Guernsey er base for 15 av fondene, og dermed har Argentum 27 av 46 investeringer plassert på de omstridte kanaløyene.

I underkant av én milliard kroner befinner seg på Jersey, mens drøye 1,5 milliarder kroner ligger på Guernsey. Om lag 45 prosent av Argentums kapitalbase var ved utgangen av 2009 var kanalisert gjennom såkalte skatteparadiser.

Argentum er inne i over 300 norske bedrifter på den måten at Argentum investerer i et fond som igjen investerer i en bedrift.

Argentum er tungt inne i det Jersey-basert fondet FSN Capital, som igjen har investert i helseforetaket Norlandia Care.

Administrerende direktør Joachim Høegh-Krohn sier fondene er plassert i kanaløyene for å tiltrekke seg internasjonale investorer.

– Skal et norsk fond få investorer fra USA, Storbritannia eller Europa, må man bruke såkalte internasjonalt anerkjente jurisdiksjoner. De vil vanligvis ikke gå inn i skandinaviske strukturer, for de kjenner ikke til dem, sier Joachim Høegh-Krohn.

Ikke politikk

– Er det ikke et paradoks når finansminister Sigbjørn Johnsen signerer informasjonsutvekslingsavtaler med skatteparadiser og samtidig er dere inne med milliardbeløp på Jersey og Guernsey?

– Vi har et mandat, og vi må forholde oss til det. Vi følger lojalt norsk lov og opptrer veldig ryddig. Konsekvensen er at skulle vi avvise det (strukturer i skatteparadiser) ut i fra rene signaleffekter, så ville det vært at vi ikke kunne fungere. Da ville vi sagt nei til 80 prosent av markedet, og vi driver ikke politikk, sier Joachim Høegh-Krohn.

I regnskapene er det kun fondenes forretningsadresse som er nevnt – som Oslo, Stavanger, København og Stockholm.

– I en årsrapport er det begrenset plass i forhold til hva vi kan ta opp, sier Høegh-Krohn og presiserer at de ikke legger skjul på hvor fondene i realiteten befinner seg.

Argentum-sjefen sier Guernsey og Jersey er såkalte skattetransparente strukturer som er satt opp for å sikre seg utenlandske investorer.

Skattetransperens betyr at fondseierne kun skattelegges i hjemlandet.

Bekymrer ikke

– Tror du norske politikere er kjent med måten dere opererer?

– Det må du spørre norske politikere om. Vi har ingenting å skjule på dette. Vi ser poenget, men vi må forholde oss til et marked som er der og tenke forretningsmessig, sier Joachim Høegh-Krohn.

Jersey og Guernsey har begrenset regnskapsplikt og ingen revisjonsplikt. Det bekymrer ikke Argentum.

– Vi legger vekt på de rapportene vi får fra fondene, sier Høegh-Krohn.

Argentum-sjefen sier selskapet må velge mellom kommersiell troverdighet og politisk korrekthet.

– Vi velger kommersiell troverdighet. Gjør vi ikke det, vil ikke Argentum fungere, sier han.

Vekker reaksjoner

– Vi krever å få vite hva som har skjedd i denne saken, sier SVs talsmann i Stortingets næringskomite, Alf Holmelid.

– Hvis noen slipper å betale skatt som følge av denne praksisen, samsvarer det dårlig med Norges engasjement for å bygge ned innflytelsen til skatteparadisene, sier han.

– Jeg mener vi ikke trenger kapital i Norge, som har behov for å gjemme seg bort. Dette rimer i hvert fall dårlig med hva regjeringen sier om skatteparadiser, sier Frp-talsmann Christian Tybring-Gjedde.

– Det første som må kreves er at Argentum ikke tildekker at de bruker skatteparadiser. Så må jeg si: Hvis et statlig norsk selskap er avhengig av å bruke skatteparadis, så kan vi ikke kreve at private ikke gjør det, sier generalsekretær Guro Slettemark i Transparency International Norge.